Serat Sabdatama

**Serat Sabdatama** ya iku satunggaling serat ingkang dipunanggit déning R. Ng. Ronggowarsito. Serat Sabdatama punika ngemot piwulang saha pitedah kanggé gesangipuntiyang, supados manungsa boten nindakaken laku ingkang ala.
:Sabda punika tegesipun guneman, pitedah utawi piwulang. manawi Tama tegesipun utami, saha wigati. Saéngga, tegesipun Sabdatama inggih punika pitedah ingkang utami.
## Wosing Serat Sabdatama
**Gambuh**
:Rasaning tyas kayungyun
:Angayomi lukitaning kalbu
:Gambir wanakalawan hening ing ati
:Kabekta kudu pitutur
:Sumingkiring reh tyas mirong

::Den samya amituhu
::Ing sajeroning Jaman Kala Bendu
::Yogya samyanyenyuda hardaning ati
::Kang anuntun mring pakewuh
::Uwohing panggawe awon

:Ngajapa tyas rahayu
:Nyayomana sasameng tumuwuh
:Wahanane ngendhakke angkara klindhih
:Ngendhangken pakarti dudu
:Dinulu luwar tibeng doh

::Béda kang ngaji mumpung
::Nir waspada rubedane tutut
::Kakinthilan manggon anggung atut wuri
::Tyas riwut ruwet haruhara
::Korup sinerung agoroh

:Ilang budayanipun
:Tanpa bayu weyane ngalumpuk
:Sakciptane wardaya ambebayani
:Ubayane nora payu
:Kari ketaman pakewoh

::Rong asta wus katekuk
::Kari ura-ura kang pakantuk
::Dandanggula lagu palaran sayekti
::Ngleluri para leluhur
::Abot ing sih swami karo

:Galak gangsuling tembung
:Ki Pujangga panggupitanipun
:Rangu-rangu pamanguning reh harjanti
:Tinanggap prana tumambuh
:Katenta nawung prihatos

::Wartine para jamhur
::Pamawasing warsita datan wus
::Wahanane apan owah angowahi
::Yeku sansaya pakewuh
::Ewuh aya kang linakon

:Sidining Kala Bendu
:Saya ndadra hardaning tyas limut
:Nora kena sinirep limpating budi
:Lamun durung mangsanipun
:Malah sumuke angradon

::Ing antara sapangu
::Pangungaking kaanan wus mirud
::Morat-marit panguripaning sesame
::Sirna katentremanipun
::Wong udrasa sak anggon-anggon

:Kemang isarat lebur
:Bubar tanpa daya kabarubuh
:Paribasan tidhem tandhaning dumadi
:Begjane ula dahulu
:Cangkem silite angaplok

::Ndhungkari gunung-gunung
::Kang geneng-geneng padha jinugrug
::Parandene tan ana kang nanggulangi
::Wedi kalamun sinembur
::Upase lir wedang umob

:Kalonganing kaluwung
:Prabanira kuning abang biru
:Sumurupa iku mung soroting warih
:Wewarahe para Rasul
:Dudu jatining Hyang Manon

::Supaya pada emut
::Amawasa benjang sajeroning taun
::Windu kuning kono ana wewe putih
::Gegamane tebu wulung
::Arsa angrebaseng wedhon

:Rasa wes karasuk
:Kesuk lawan kala mangsanipun
:Kawises kawasanira Hyang Widhi
:Cahyaning wahyu tumelung
:Tulus tan kena tinegor

::Karkating tyas katuju
::Jibar-jibur adus banyu wayu
::Yuwanane turun-temurun tan enting
::Liyan praja samyu sayuk
::Keringan saenggon-enggon

:Tatune kabèh tuntun
:Lelarane waluya sadarum
:Tyas prihatin ginantun suka mrepeki
:Wong ngantuk anemu kethuk
:Isiné dinar sabokor

::Amung padha tinumpuk
::Nora ana rusuh colong jupuk
::Raja kaya cinancangan angeng nyawi
::Tan ana nganggo tinunggu
::Parandene tan cinolong

:Diraning durta katut
:Anglakoni ing panggawe runtut
:Tyase katrem kayoman hayuning budi
:Budyarja marjayeng limut
:Amawas pangesthi awon

::Ninggal pakarti dudu
::Pradapaning parentah ginugu
::Mring pakaryan saregep tetep nastiti
::Ngisor dhuwur tyase jumbuh
::Tan ana wahon winahon

:Ngratani sapraja agung
:Keh sarjana sujana ing kewuh
:Nora kewran mring caraka agal alit
:Pulih duk jaman runuhun
:Tyase teteg teguh tanggon